text: Fanøs borgmester tvivler på regeringens færgepenge
  23 november 2015 kl. 14.53
  Erik Nørreby efterlyser millioner fra tidligere vækstpulje
  Fanøs Venstreborgmester Erik Nørreby er ikke begejstret for dagens udspil om billigere færgetakser fra regeringen.
  -  Hvor er de 48 millioner fra en tidligere vækstpakke? Spørger Nørreby, og han forudser, at færgetaksterne med dagens vækstudspil fra regeringen slet ikke kommer i nærheden af, hvad politikerne lovede i valgkampen.
  - Dengang talte de om, at det ikke skulle koste mere at tage en færge end det koster at køre en tilsvarende strækning i bil, men det tvivler jeg på nu, siger borgmesteren til TV SYD.
  - Hvis de 48 millioner fra den tidligere vækstpakke skal lægges oven i dagens udspil, så batter det noget, men hvis de 48 millioner ikke er med, ja så kommer vi ikke i nærheden af politikernes valgløfter. Så bliver færgetaksterne langt fra på niveau med prisen for at køre i bil, siger Fanøs borgmester Erik Nørreby.   
  Regeringen fremlagde mandag en vækstplan for Danmark, hvoraf det fremgår, at der næste år afsættes 42 millioner kroner til billigere færgedrift og 87 millioner kroner årligt fra 2017 og frem, som det udtrykkes i rapporten.
  